﻿ MODELUL SOCIAL ROMÂNESC – ORIZONT 2025 MODELUL SOCIAL ROMÂNESC DIN PERSPECTIVA ∗ CALITĂŢII VIEŢII POPULAŢIEI IOAN MĂRGINEAN Simpla enunţare a expresiei „modelul social românesc” este de natură să atragă reacţii diverse, atât din cauza polisemiei termenului „model” cât şi din aceea a asocierii în care el apare în sintagma respectivă. Într-adevăr, reacţiile sunt multiple, şi, cel puţin unele dintre ele, diametral opuse: de la scepticism puternic, potrivit căruia nu ar putea exista un model social românesc, la atitudini de acceptare, concretizate fie în tratarea temei în acord cu sensul tare al termenului „model”, ca reprezentând o reuşită, un exemplu, fie pur şi simplu de luare în considerare a sensului general (slab) al termenului, de structură a unui sistem (pattern), în cazul nostru, fiind vorba de modelul social românesc. În ceea ce mă priveşte, mă raliez la ultima opţiune. Voi utiliza expresia „model social românesc” într-un sens conceptual descriptiv şi de evidenţiere a caracteristicilor sale. Pe această bază se pot efectua comparaţii cu sistemele sociale ale altor societăţi, cu punctele lor forte sau/şi slabe, după cum se pot identifica direcţii de evoluţie, urmate de eventuale recomandări de acţiune publică, menite să asigure atât specificitate cât şi compatibilitate (armonizare) cu ceea ce există în ţările UE şi cu preocupările de transformare. Pentru a face faţă cerinţelor care apar, în analiza modelului social am adoptat perspectiva calităţii vieţii, având în vedere valenţele ei în analiza societăţii, tocmai pentru faptul că ea este centrată pe oameni, cu nevoile şi aşteptările lor de viaţă, şi pe modul în care oamenii îşi apropie condiţiile necesare afirmării în societate. Cercetarea de calitate a vieţii este, în principal, axată pe obiectivele de natură socială, economică, politică, dar nu numai, urmărite la niveluri individual şi global. Aceste obiective nu sunt impuse din exterior, mai exact, nu trebuie încercat să fie inventate de către cercetători şi nici chiar de o autoritate publică anume, deoarece ele se constituie în cadrul interacţiunii umane. Deci nu poate fi vorba de o iniţiativă individuală, nici de o platformă electorală şi de guvernare, de o acţiune a unui grup, dar toate acestea pot contribui la formarea agendei publice şi la constituirea de obiective comune ale diferitelor colectivităţi. Prin cercetare nu se face altceva decât să se sistematizeze aceste obiective, care apoi sunt transpuse într-un set de indicatori sociali de natură obiectivă şi subiectivă (I. Mărginean, A. Bălaşa, ∗ Studiul de faţă reprezintă o formă modificată a comunicării prezentate la Seminarul „Modelul social românesc”, ICCV, iunie, 2004. CALITATEA VIEŢII, XV, nr. 3–4, p. 213–218, Bucureşti, 2004 214 IOAN MĂRGINEAN 2 coord., 2002). În acest fel, consider că se pot evita multe dintre neajunsurile specifice altor modalităţi de abordare ale modelului social, fie acestea îngust eticizante, sau, dimpotrivă, tehnicizante, fie subordonate unor poziţii politico- ideologice, puternic personalizate şi, deci, cu puţine şanse de a capta adeziunea colectivităţilor. Într-adevăr, adeseori, în maniere normativ-abastracte, se caută să se impună ceea ce ar trebui întreprins într-un domeniu sau altul al vieţii umane, pentru a se îndeplini cerinţe îndoielnice, nerealiste şi chiar fanteziste, ignorându-se specificitatea socialului, care se construieşte de către oameni şi este firesc să fie pentru oameni. Fără a insista aici şi acum, atrag atenţia că nici conceptul de „dezvoltare durabilă” nu este lipsit de astfel de capcane, tocmai prin încercările de a se introduce criterii din exterior. În fond, alte concepte, cum ar fi cel de „dezvoltare economică şi socială”, şi, cu atât mai mult, cel de „dezvoltare umană” au darul de a fi mult mai relevante pentru tema aflată în discuţie, decât cel de „dezvoltare durabilă”. În plus, prin acest concept se sugerează că ar putea fi şi o „dezvoltare nedurabilă”, ceea ce ar anula însăşi ideea de dezvoltare, pentru că ea se produce (dacă se produce) numai ca dezvoltare durabilă, cel puţin pentru un anumit timp. Rămâne de văzut cât de lung poate fi acest timp, pentru că nu se poate spune că ceea ce s-a realizat la un moment dat ca dezvoltare rămâne veşnic. Prin acumulări succesive însă se creează premise pentru dezvoltări viitoare. Exemplul ţărilor dezvoltate este edificator. Cu toate dificultăţile ce le-au întâmpinat o dată cu declanşarea revoluţiei industriale, şi cu atât mai mult după rezolvarea conflictelor şi încheierea celui de al doilea război mondial, ele sunt „condamnate” la dezvoltare, cel puţin în actualul trend istoric. Deşi s-au organizat conferinţe mondiale consacrate dezvoltării, s-au elaborat multe programe de suport pentru ţările sărace, ele se dovedesc insuficiente, iar decalajele se adâncesc. Ţările dezvoltate sunt mult mai pregătite pentru a face faţă diferitelor provocări. Iată de ce expresia „dezvoltare sustenabilă” (sustenable developement) este traducerea mai adecvată pentru fenomenul implicat aici: dezvoltare consistentă, nu unilaterală. Ideea de „dezvoltare durabilă” are sens mai ales în discuţiile privind avertizarea asupra unor pericole globale şi evidenţierea necesităţii unei bune gestionări a resurselor şi prevenirea deteriorării mediului înconjurător, domenii în care responsabilitatea societăţilor bogate este deosebit de mare. Acest concept ne spune foarte puţin însă despre ce se întâmplă la nivel individual, grupal, comunitar, şi chiar al ţărilor luate individual. În fapt, elementele dezvoltării durabile, ca şi ale dezvoltării social-economice generale, sunt incluse în paradigma calităţii vieţii, avându-se în vedere viaţa de zi cu zi a oamenilor, relaţiile dintre ei, şansele lor de afirmare în viaţă, resursele create şi accesul la acestea, aşteptările de viitor, agenda de politici publice etc. Într-adevăr, prin indicatorii sociali se pot reţine şi obiectivele programelor de dezvoltare durabilă, în măsura în care acestea sunt formulate în manieră operaţională. 3 MODELUL SOCIAL ROMÂNESC 215 Modalitatea de lucru specifică paradigmei calităţii vieţii constă în obţinerea de informaţii sociale, din surse diverse, referitoare la starea societăţii, a colectivităţilor şi a persoanelor. Sunt avute în vedere activităţile economice, sociale, culturale, politice din societate. În acelaşi timp, se încearcă să se determine, pe cale interogativă, modul în care populaţia percepe şi evaluează stările de fapt, ce se aşteaptă pentru viitor, care este starea de satisfacţie/ insatisfacţie cu viaţa etc. Aici este de admis ca una şi aceeaşi valoare a unei stări de fapt să fie evaluată diferit de oameni care au interese şi aşteptări diferite, după cum valori diferite ale stărilor de fapt să fie evaluate identic. Evaluările, stările de satisfacţie sau insatisfacţie nu conduc la schimbarea valorii stărilor de fapt, dar prin ele se degajă semnificaţia socială a stărilor de fapt. Toate aceste informaţii servesc la realizarea unor diagnoze ale situaţiei existente, la efectuarea de prognoze asupra evoluţiilor la care ne putem aştepta, eventual la cristalizarea unor strategii de acţiune pentru a obţine, pe viitor, valorile aşteptate. Rezultă, astfel, o perspectivă distinctă şi deosebit de relevantă asupra socialului. Semnificaţia acestor cercetări depăşeşte raportarea la criterii şi normative introduse din exterior (deşi, pentru comparaţie, ele pot fi prezente), dar depăşeşte şi aşteptările individuale sau stările de opinie publică (şi ele importante şi care sunt, de fapt, analizate în cadrul acestor cercetări de calitate a vieţii) şi devin relevante pentru caracterizarea tipului de societate, a modelului său social. În ultimele trei decenii, domeniul calităţii vieţii devine unul de interes oficial major în cadrul UE. Un exemplu îl constituie faptul că, prin Fundaţia Europeană pentru Îmbunătăţirea Condiţiilor de Viaţă şi de Muncă (înfiinţată în anul 1975, European Fundation for the Improvement of the Life and Working Conditions, are sediul în Dublin, Republica Irlanda), s-a lansat un program, pentru anii 2001–2004, de cercetare şi monitorizare a calităţii vieţii (T. Fahey, et al. Monitoring Quality of Life in Europe, 2003). Vezi şi prezentarea din 2003, numărul 3–4, al revistei „Calitatea vieţii”, precum şi Comentariul din numărul actual). Prin acest program se realizează includerea preocupărilor asupra calităţii vieţii pe agenda UE, atât ca demers de cercetare, cât şi ca obiectiv de politică publică. Într-adevăr, aşa cum arată autorii lucrării citate, prin cercetarea calităţii vieţii se au în vedere resursele şi oportunităţile existente în societate, precum şi condiţiile de viaţă necesare pentru a avea acces la resurse şi oportunităţi. Este vorba, deopotrivă, de resurse individuale şi colective: educaţie, îngrijirea sănătăţii, locuire şi servicii sociale, de oportunităţile deschise populaţiei, ca şi de alegerile făcute şi rezultatele obţinute. Prin astfel de abordare, tema calitatea vieţii este conectată la multe arii de mare interes, cum ar fi cele ale bunăstării, dezvoltării umane, capital social, calitatea societăţii, excluziune/incluziune socială. Nu este vorba numai de rezultate, deoarece ele sunt afectate de diferitele opţiuni ale oamenilor, ci şi de capacitatea de a le obţine, de oportunităţile existente, de constrângerile din diferite domenii în care oamenii operează. Se deduce potenţialitatea paradigmei pentru surprinderea 216 IOAN MĂRGINEAN 4 schimbărilor în societate, ca şi a proceselor cauzale, a tendinţelor şi prefacerilor viitoare, deci pentru descrieri şi predicţii privind modelul social. Toate acestea impun o definiţie cât mai cuprinzătoare a demersului calităţii vieţii, care, inerent, este una descriptivă, cum este şi aceea promovată în cercetările desfăşurate la ICCV: ansamblul elementelor care se referă la condiţiile fizice, starea economică socială, culturală, politică, de sănătate etc. în care trăiesc oamenii, conţinutul şi natura activităţilor pe care aceştia le desfăşoară, caracteristicile relaţiilor şi procesele sociale la care participă, bunurile şi serviciile la care au acces, modelele de consum adoptate, stilurile de viaţă, evaluarea împrejurărilor şi rezultatele activităţilor desfăşurate, stările subiective de satisfacţie/ insatisfacţie, fericire, frustrare etc. La rândul lor, indicatorii sociali, ca elemente ce redau trăsăturile fenomenelor şi proceselor sociale, sunt şi instrumente ale acţiunii practice. În elaborarea indicatorilor sociali se au în vedere atât cerinţele de informare (de cunoaştere) cât şi nevoile de organizare şi conducere la un anumit nivel de structurare socială, de la colectivităţi mici la naţiune în întregul său (I. Mărginean, A. Bălaşa, coordonatori, 2002). În ceea ce mă priveşte, în urmă cu paisprezece ani (revista „Calitatea vieţii”, 1991, nr. 3–4), pornind de la achiziţii în domeniu, a căror sinteză se regăseşte în lucrarea „Social Indicators” (ed. R. Bauer, 1966), dar având în vedere şi elaborările ulterioare, cum ar fi volumul „Indicatori şi surse de variaţie a calităţii vieţii” (coord. C. Zamfir, 1984), am definit un spaţiu de atribute ale calităţii vieţii, concretizat în 21 de dimensiuni particulare şi una generală de satisfacţie. Totodată, am identificat şi un set minimal de indicatori pentru fiecare dimensiune, având în vedere relevanţa şi interşanjabilitatea, ceea ce a condus la un model de circa 100 indicatori: persoana (starea de sănătate, siguranţa, temerile), populaţia (statistica vitală), mediul natural (factori poluanţi, zone afectate, standarde de atins), aşezările umane, locuinţa, mediul social (încrederea între oameni, patologia socială), familia, ocuparea, munca, resursele macroeconomice ale nivelului de trai (valoare PIB/locuitor, fondul de consum al populaţiei), veniturile (surse, nivel, structură), consumul, serviciile, gospodăria, învăţământul (acces, calitate), asistenţa sanitară, cultura, asigurările şi asistenţa socială, timp liber, mediul politic, ordinea publică, satisfacţia generală cu viaţa şi pe componente specifice. O serie de studii publicate de-a lungul timpului pe tema calităţii vieţii, inclusiv în reviste de profil, cum este cea intitulată „Social Indicators Research”, a Asociaţiei Internaţionale de Sociologie, dar şi Revista „Calitatea vieţii”, publicată de ICCV prin Editura Academiei Române, întăresc viabilitatea paradigmei calităţii vieţii. La rândul lor, autorii lucrării Monitorizarea calităţii vieţii în Europa recomandă ca în selectarea indicatorilor sociali să se aibă în vedere semnificaţiile pentru calitatea vieţii cetăţenilor; consensul asupra a ceea ce înseamnă obţinerea unui progres în domeniul social; capacitatea de a surprinde schimbarea; cât de mult afectează rezultatele sociale agenda de politică europeană; cât de mult constituie o 5 MODELUL SOCIAL ROMÂNESC 217 preocupare pentru diferite niveluri de politici publice; cât de mult reflectă priorităţile fundaţiei calitatea măsurării rezultatului social; adecvarea rezultatului social pentru cercetare şi monitorizare; cât de adecvat este un indicator anume pentru analize comparative. În concluzie, consider că dezbaterile teoretice şi achiziţiile din sfera cercetării calităţii vieţii permit să se monitorizeze, în mod sistematic, evoluţiile din sfera vieţii sociale, a modelelor sociale, formându-se baza informaţională necesară adoptării unor măsuri de corectare, dacă se consideră necesar, şi dezvoltarea de strategii şi programe de politică publică, de susţinere a vieţii de calitate pentru toţi. Este vorba, deci, de acel model social caracterizat prin solidaritate şi coeziune socială, în care să se realizeze egalitatea de şanse, incluziunea, integrarea şi participarea socială. În fapt, nu cerem altceva decât o cât mai rapidă apropiere a României de caracteristicile generale ale modelului social existent deja, în bună parte, în ţările dezvoltate, şi care a fost realizat prin programe speciale, de tipul statului bunăstării edificat în ţările occidentale, sau cel al „Marii societăţi” lansat de Administraţiile Kennedy şi Johnson, în SUA, la începutul anilor ’70. Diferenţa în timp a României este de câteva decenii, dar este absurd să se presupună că, România, care se pregăteşte să intre în UE, în condiţiile adoptării Agendei Lisabona de incluziune socială, chiar poate fi parte componentă a acestei comunităţi fără o compatibilizare şi în privinţa modelului social. Experienţa trecută a ţărilor dezvoltate demonstrează necesitatea unei cât mai bune coordonări între componentele economice şi sociale. Nu se pot obţine rezultate spectaculoase în economie, atât timp cât nu se acordă atenţie domeniului social. Politica socială se poate dovedi a fi un factor de dezvoltare, dacă primeşte resursele necesare şi acestea sunt orientate spre politici active de ocupare, spre susţinerea serviciilor sociale de educaţie şi sănătate, spre protecţia grupurilor sociale vulnerabile. În prezent, constatăm că România alocă, în valori procentuale din PIB pentru cheltuielile sociale, doar jumătate, în raport cu media UE. Ţările vecine în tranziţie, care au înregistrat progrese însemnate şi au devenit membre UE, s-au apropiat în valori relative de alocaţiile sociale ale vechilor membre UE (I. Mărginean, 2004b). Fără a ajunge la cel puţin 25% din PIB alocate cheltuielilor sociale, cu o foarte bună gestiune a lor, ca şi a întregii sfere a vieţii publice, nu putem spera la schimbarea modelului social românesc, astfel încât să se permită accesul populaţiei la locuri de muncă mai bine plătite, la servicii sociale, la respectul pentru demnitatea umană, cu eliminarea decalajelor flagrante, în ceea ce priveşte condiţiile de viaţă ale populaţiei, pentru a ne putea aştepta în viitor şi la perfecţionări ale altor componente ale vieţii sociale, fie că este vorba de încrederea între oameni, de împărtăşire a unor valori comune şi obiective naţionale, fie de conturarea unor stiluri de viaţă armonizate, care au la bază respectul celuilalt şi toleranţa între cetăţeni. 218 IOAN MĂRGINEAN 6 BIBLIOGRAFIE 1. Fahey, Tony et al., Monitoring Quality of Life in Europe, Luxembourg, 2003. 2. Jens Alber, Tony Fahey, Perception of Living Conditions in an enlarged Europe, Luxembourg, 2004. 3. Mărginean, Ioan, Ana Bălaşa, coord., Calitatea vieţii în România, Bucureşti, Editura Expert, 2002. 4. Mărginean, Ioan, Cercetarea şi monitorizarea calităţii vieţii în UE, în „Calitatea vieţii”, 2003, nr. 3–4. 5. Mărginean, Ioan, Politici sociale. Studii 1990–2004, Bucureşti, Editura Expert, 2004. 6. Vogel, Joachim, The Future Direction on Social Indicator Research, în „Social Indicators Research”, vol. 42, 1977, No 2. 7. Zamfir, Cătălin, coord., Indicatori şi surse de variaţie a calităţii vieţii, Bucureşti, Editura Politică, 1984. 